Lihaasendajad
Lihaasendajad ehk liha alternatiivid on taimsed tooted, mis jäljendavad liha esteetilisi omadusi, näiteks tekstuur, maitse ja välimus. Lihaasendajaid tehakse sojast (nt tofu, tempeh), teraviljadest, hernestest või muudest taimsetest allikatest. Viimastel aastatel on traditsiooniline loomade kasvatamine liha tootmiseks olnud kriitika all mitmetel põhjustel: loomade kasvatamine põhjustab keskkonnaprobleeme, loomaliha söömisega kaasnevad erinevad terviseriskid ning eetiline küsimus, kas loomade tapmine toidu eesmärgiks õigustab ennast. Nende kolme põhiprobleemi lahendamiseks oleks inimestel vaja liha tarbimist vähendada või sellest loobuda. Paraku on selline lahendus raskesti saavutatav, kuna inimesed naudivad liha söömist ja usuvad, et see pakub olulisi toitainelisi eeliseid. Samuti ei tea paljud inimesed lihaasendajate mõjust nii tervisele kui ka keskkonnale. Lihaasendajad on head valguallikad. Nende konsistents, värvus, toitainete sisaldus ja maitse sarnanevad suuresti liha iseloomulike omadustega. Need omadused sõltuvad koostisosade valikust. Lihaasendajatel on veesisaldus peaaegu 50–80%, valgusisaldus on 4–40%, sideaineid 1–15%, maitset parandavaid lisaaineid 3–10%, rasvasisaldus 0–15% ning värvainete sisaldus 0–5%. Nende komponentide või koostisosade kombineerimisel tagatakse lihaasendajatele vajalikud sensoorsed ja tekstuurilised omadused.